HR
C 63/24
Službeni list Europske unije
20.2.2023.
Žalba koju je 21. prosinca 2022.
podnijela Europska središnja banka protiv presude Općeg suda (četvrto prošireno vijeće) od 12. listopada 2022.
u predmetu T-502/19, Francesca Corneli/ESB (Predmet C-777/22 P) (2023/C 63/31) Jezik postupka: talijanski Stranke Žalitelj: Europska središnja banka (zastupnici: C. Hernández Saseta, A. Pizzolla, agenti, M. Lamandini, odvjetnik) Druge stranke u postupku: Francesca Corneli, Europska komisija
Zahtjevi Žalitelj od Suda zahtijeva da: 1. ukine presudu Općeg suda od 12. listopada 2022., donesenu u predmetu Francesca Corneli/ESB (T-502/19, neobjavljena, EU:T:2022:627), u dijelu u kojem su njome poništene odluke ESB-a od 1. siječnja 2019. i 29. ožujka 2019.; te u tu svrhu 2. utvrdi da je tužba koju je Općem sudu podnijela Francesca Corneli nedopuštena u smislu članka 263. stavka 4.
UFEU-a i slijedom toga odbaci je u cijelosti; 3. podredno, utvrdi zakonitost odluka ESB-a u pogledu predmeta ovog postupka i, po potrebi, uputi predmet Općem sudu kako bi on odlučio o tužbenim zahtjevima koji nisu razmatrani u pobijanoj presudi; te 4. naloži Francesci Corneli snošenje troškova koje je ESB imao u oba stupnja postupka.
Žalbeni razlozi i glavni argumenti U prilog osnovanosti žalbe Europska središnja banka iznosi dva žalbena razloga.
Prvim žalbenim razlogom ESB ističe da je Opći sud počinio brojne pogreške koje se tiču prava, dijelom temeljene na iskrivljavanju činjenica, prilikom ocjene procesne legitimacije i pravnog interesa Francesce Corneli, koja ne ispunjava uvjete iz članka 263. stavka 4.
UFEU-a.
Konkretno, ESB smatra da je Opći sud: i. iskrivio relevantne činjenice kada je utvrdio da su poništene odluke utjecale na navodno postojeća „prava” Francesce Corneli kao dioničarke društva Banca Carige, koja u stvarnosti ne postoje niti na njih te odluke imaju utjecaja; ii. počinio pogrešku koja se tiče prava kada je poništenim odlukama pripisao izravni učinak na pravnu situaciju Francesce Corneli, koja je u vrijeme podnošenja tužbe bila jedan od preko 35 000 malih dioničara društva Banca Carige; iii.
počinio pogrešku koja se tiče prava kada je utvrdio da Francesca Corneli osobno zainteresirana za poništene odluke jer je pogođena u jednom svojem svojstvu – svojstvu dioničara društva Banca Carige – koje je, prema navodima Općeg suda, isključivo određuje, pa je stoga osobno zainteresirana za poništene odluke; iv. počinio pogrešku koja se tiče prava kada je utvrdio da Francesca Corneli ima interes za poništenje poništenih odluka koji se razlikuje od interesa adresata tih odluka, odnosno društva Banca Carige, pri čemu taj zaključak nije u skladu s ustaljenom sudskom praksom o iznimnim slučajevima kad može postojati pravni interes člana društva.